**วินิจ เลิศรัตนชัย** ชื่อเล่น **เล้ง** (เกิด 1 กรกฎาคม พ.ศ. 2505) อดีตนักจัดรายการวิทยุชื่อดัง และนักธุรกิจผู้จัดคอนเสิร์ตชาวไทย ที่มีผลงานเด่นคือ การแสดงเฉลิมพระเกียรติพระบาทสมเด็จพระมหาภูมิพลอดุลยเดชมหาราช บรมนาถบพิตร ในรูปแบบต่างๆ

ประวัติ
-------

วินิจจบการศึกษาระดับประกาศนียบัตรวิชาชีพชั้นสูง (ปวส.) แผนกการโฆษณา จากโรงเรียนพณิชยการพระนคร เข้าสู่แวดวงสื่อสารมวลชน โดยเริ่มเป็นผู้ประกาศข่าว สถานีวิทยุ พล.ปตอ. ต่อมาเป็นนักจัดรายการวิทยุ "ซันเดย์ แก๊ป", "โลกสวยด้วยเพลง" ของไนท์สปอต และ "สไมล์เรดิโอ" ของ มีเดีย พลัส ภายหลังเป็นผู้บริหารสถานีวิทยุ "ไพเรทเรดิโอ" กรรมการผู้จัดการ บริษัท ดรีม มีเดีย และ กรรมการบริหาร บริษัท ทราฟฟิกคอร์นเนอร์

วินิจเคยมีผลงานแสดงละครโทรทัศน์ เช่น วนิดา ทางช่อง 3 เมื่อปี พ.ศ. 2534 ในบท ร้อยเอกมนตรี และ ลอดลายมังกร ทางช่อง 7 สี ในปี พ.ศ. 2535 เป็นพิธีกรและผู้บรรยายตามรายการโทรทัศน์ต่างๆ อาทิ ท้าพิสูจน์, มิวสิกเกม และเคยแสดงมิวสิกวีดีโอของอิทธิ พลางกูร ในเพลง "เราสามคน" เมื่อปี พ.ศ. 2533

นอกจากนี้เขามีผลงานเพลงร่วมกับ ฤทธิพร อินสว่าง โดยได้รับเชิญให้ร่วมร้องในเพลง "รักและศรัทธา", ออกอัลบั้ม "สะบัด" กับค่ายอินเทอร์นอล และเป็นผู้ริเริ่มจัดทำเพลง "ขวานไทยใจหนึ่งเดียว" ตามโครงการ สานใจไทย สู่ใจใต้ เพื่อแก้ปัญหาความไม่สงบในชายแดนภาคใต้ของประเทศไทย

ปัจจุบัน เป็นประธานเจ้าหน้าที่บริหาร บริษัท เฟรชแอร์ เฟสติวัล จำกัด ซึ่งเป็นบริษัทจัดอีเวนต์ มีผลงานการแสดงที่โดดเด่น เช่น การจัดคอนเสิร์ตเทศกาลฤดูหนาวบนพื้นที่เขาใหญ่, งานแสดงแสงสีเสียง "พ่อ…The Greatest of the Kings The Greetings of the Land" ณ พระที่นั่งอนันตสมาคม, งานแสดงแสง สี เสียง เนื่องในพิธีเปิดประตูระบายน้ำคลองลัดโพธิ์ และสะพานภูมิพล, งานแสดงเรือไฟเฉลิมพระเกียรติและจุดเทียนชัยถวายพระพรกลางแม่น้ำเจ้าพระยา 5 ธันวาคม พ.ศ. 2553, งานแสดงละครเพลงเฉลิมพระเกียรติ "พระมหาชนก เดอะฟีโนมีนอน ไลฟ์ โชว์", ภาพยนตร์แอนิเมชัน "คุณทองแดง ดิ อินสไปเรชั่นส์" (ร่วมกับสหมงคลฟิล์ม อินเตอร์เนชั่นแนล), "มหกรรมดนตรี 30 ปี คาราบาว" และการแข่งขันฟุตบอลอุ่นเครื่องก่อนเปิดฤดูกาล "The Match Bangkok Century Cup 2022" ระหว่างแมนเชสเตอร์ยูไนเต็ด และลิเวอร์พูล ที่ราชมังคลากีฬาสถาน เป็นต้น

ด้านชีวิตส่วนตัว วินิจสมรสกับ เพ็ญ พิสุทธิ์ นักแสดงชื่อดังในอดีต มีบุตรสาว 2 คน เป็นนักกีฬาขี่ม้าทีมชาติไทยชื่อสายลับ เลิศรัตนชัย และเสียงซอ เลิศรัตนชัย

ภาพยนตร์
--------

* ล่องจุ๊น ขอหมอนใบนั้นที่เธอฝันยามหนุน (2539)

ซิตคอม
------

* ตะกายดาว ตอน ดาวดีเจ (2533)

ละครโทรทัศน์
------------

* วนิดา (2534)
* ลอดลายมังกร (2535)
* อยู่กับก๋ง (2536)
* เงารัก (2536)
* รอยอดีต (2540)

มิวสิกวีดีโอ
------------

* เราสามคน ของ อิทธิ พลางกูร (2533)

พิธีกร
------

* ท้าพิสูจน์
* พ.ศ. 2535 สไมล์ทีวี (ช่อง 9)
* มิวสิกเกม
* คอนเสิร์ต 9 อสมท (ช่อง 9)

อ้างอิง
-------

1. ↑  Dream Marketer ดีเจขายฝัน...วินิจ เลิศรัตนชัย จิราจารีย์ ชัยมุสิก,Positioning Magazine ธันวาคม 2548
2. ↑  ย้อนรอยวนิดา ละครที่ใครหลายๆ คนรอคอย
3. ↑  4D มีเบื้องหลัง อลังการจากหยาดเหงื่อ เก็บถาวร 2009-12-19 ที่ เวย์แบ็กแมชชีน กรุงเทพธุรกิจออนไลน์
4. ↑  "แกะรอยงบ650ล้านวันพ่อในกำมือเนวิน-เสี่ยวินิจ ซาบซึ้งแล้วรวยด้วยธุรกิจการเมืองศรัทธามาร์เก็ตติ้ง". *BlogGang*. 2010-12-07. สืบค้นเมื่อ 2022-08-07.`{{cite web}}`: CS1 maint: url-status (ลิงก์)
5. ↑  "อลังการงามเกินบรรยาย! ทำไมฟีเวอร์ 10 ข้อที่ควรรู้ 'พระมหาชนก เดอะ ฟีโนมีนอน ไลฟ์ โชว์'". *ไทยรัฐ*. 2014-12-11. สืบค้นเมื่อ 2022-08-07.`{{cite web}}`: CS1 maint: url-status (ลิงก์)
6. ↑  "เปิดตัว "คุณทองแดง The Inspirations"". *กรุงเทพธุรกิจ*. 2015-10-01. สืบค้นเมื่อ 2022-08-07.`{{cite web}}`: CS1 maint: url-status (ลิงก์)
7. ↑  "ก่อนจะถึงวันนั้น...มหกรรมดนตรี 30 ปี คาราบาว". *โพสต์ทูเดย์*. 2010-11-29. สืบค้นเมื่อ 2022-08-07.`{{cite web}}`: CS1 maint: url-status (ลิงก์)
8. ↑  รวมเรื่องน่ารู้กับ ‘THE MATCH Bangkok Century Cup 2022’ ศึกแดงเดือดครั้งประวัติศาสตร์ในเมืองไทย
9. ↑  ทีวีไกด์: รายการ ที่นี่หมอชิต เจ้าพ่อโปรเจกต์ "วินิจ เลิศรัตนะชัย" - ข่าวอะไรที่ไหน